钦定古今图书集成/明伦汇编/家范典/第082卷 > 礼记 > 《郊特牲》
## 钦定古今图书集成/明伦汇编/家范典/第082卷 > 礼记 > 《郊特牲》

“天地合”而后万物兴焉。夫《昏礼》，万世之始也。取于异
姓，所以附远厚别也。币必诚辞，无不腆，告之以直信，
信事人也，信妇德也。壹与之齐，终身不改，故夫死不
嫁。

〈陈注〉《附远》，附犹托也，托于远嫌之义也。“厚别”，重其有别之礼也。币诚辞腆，是欲告戒为妇者以正直诚信之行，信其能尽事人之道，信其能有为妇之德也。〈大全〉郑氏曰：“齐谓共牢而食，同尊卑也。”

男子亲迎，男先于女，刚柔之义也。天先乎地，君先乎
臣，其义一也。“执挚以相见”，敬章别也。男女有别，然后
父子亲，父子亲，然后义生，义生然后礼作，礼作然后
万物安。无别无义，禽兽之道也。

〈陈注〉先，谓倡道之也。执挚，奠雁也。行敬以明其有别，故云“《敬章》别”也。有别则一本而父子亲，亲亲之杀则义生礼作而万物各得其所矣。禽兽知有母而不知有父，无别故也。

“婿亲御授绥”，亲之也。亲之也者，亲之也。敬而亲之，先
王之所以得天下也。出乎大门而先，男帅女，女从男，
夫妇之义由此始也。妇人，从人者也，幼从父兄，嫁从
夫，夫死从子。夫也者，夫也。夫也者，以知帅人者也。

〈陈注〉亲御妇车而授之绥，是亲爱之义也。亲之乃可使之亲己，故曰：“亲之也者，亲之也。”太王爰及姜女，文王亲迎于渭，皆是敬而亲之之道，以至于有天下，故曰“先王之所以得天下也。”大门，女家之门也。先婿车在前也。女从男妇车随之也。夫也者，丈夫也。丈夫者，以才智帅人者也。〈大全〉马氏曰：夫主于义，故有所帅无所从。妇主于听，故有所从无所帅。夫妇之道，其大概不出于此，故出乎大门而先，男帅女，女从男，夫妇之端，基之于此也。妇者，恒其德者也，有三从之义，无一违之礼，故幼从父兄，嫁从夫，夫死从子。夫者，制义者也。制人而不制于人，故曰“知帅人者也。”知帅人，则非所谓不恒其德，而“从妇”，凶也。

又

“共牢而食”，同尊卑也。故妇人无爵，从夫之爵，坐以夫
之齿。器用陶匏，尚礼然也。三王作牢用陶匏。

〈陈注〉“牢，俎也。《尚礼》然。”谓古来所尚之礼如此。共牢之礼，虽三王所作，而俎之外，器用皆如古者之用陶匏，重夫妇之始也。

又

“《昏礼》不贺”，人之序也。

〈陈注〉《人之序》，谓相承代之次序也。